Președintele PNL Suceava și al Consiliului Județean, Gheorghe Flutur, deputatul liberal Ioan Balan și prefectul Alexandru Moldovan au participat, la invitația primarului orașului Salcea, Ezekiel Belțic, la un eveniment dedicat "Recunoștinței". În cadrul evenimentului, Primăria Salcea a acordat noi titluri de cetățeni de onoare și au fost premiați profesorii, elevii, artiștii locali, sportivii și cuplurile de aur din oraș.
În cadrul evenimentului, președintele CJ Suceava, Gheorghe Flutur, a scos în evidență valorile fundamentale ale poporului român, familia, credința, performanța, libertatea, toleranța și inițiativa, valori apreciate de comunitatea din orașul Salcea. "Sunt acasă cu aceste valori, mă regăsesc total în acestea și îl felicit pe tânărul primar de la Salcea, care prin aceste gesturi și fapte este compatibil cu acțiunile mele", a spus Flutur.
Șeful administrației județene a ținut să felicite orașul Salcea pentru că este prima localitate suceveană care intră în Schengen, el explicând că, duminică, prima cursa de zbor Schengen fără control al Poliției de Frontieră va fi la 9:45, de la Milano la Salcea. "În felul acesta, de duminică vom circula la fel de simplu în 27 de țări europene ca și cum am zbura la București sau la Cluj. Orașul Salcea este poarta de intrare în Europa și în lume pe calea aerului și în felul acesta Europa vine mai repede în Bucovina și Bucovina merge mai repede în Europa", a spus Flutur.
El a anunțat că duminică va fi prezent la Aeroportul Suceava pentru a-i aștepta pe pasagerii zborului de la Milano.